ΓΡΑΠΤΗ ΕΡΩΤΗΣΗ E-0402/97 υποβολή: Κατερίνα Δασκαλάκη (UPE) προς την Επιτροπή (13 Φεβρουαρίου 1997)

Θέμα: Αναμόρφωση της Κοινής Οργάνωσης Αγοράς Καπνού

Η έκθεση της Επιτροπής για την Κοινή Οργάνωση Αγοράς του ακατέργαστου καπνού συνεξετάσθηκε με την - θεματικώς εντελώς αντίθετή της και με αρνητικές για την αντιμετώπισή της επιπτώσεις - έκθεση περί του ρόλου της Ε.Ε. στην εκστρατεία κατά του καπνίσματος. Έτσι, η Επιτροπή ουσιαστικώς προκάλεσε αρνητική αντιμετώπιση του τομέα του καπνού και έθεσε πιεστικό δίλημμα στους καπνοπαραγωγούς: ή να δεχθούν τις προτάσεις της ή να συρρικνωθεί ο τομέας μέχρις εξαφανίσεώς του. Πέρα από τη θετική και λογική κλιμάκωση της πριμοδότησης αναλόγως της ποιότητας, η πρόταση για εκουσία έξοδο από την καπνοκαλλιέργεια πλήττει κυρίως τους παραγωγούς των ανατολικών ευγενών καπνών.

Γιατί δέχθηκε η Επιτροπή την συνεξέταση των δύο ως άνω εκθέσεων; Η εθελουσία έξοδος ανήκει στις αρμοδιότητες της Επιτροπής ή μήπως ανήκει στις αρμοδιότητες των κρατών μελών; Τι μέτρα προτίθεται να λάβει για τους νέους καλλιεργητές, δεδομένου ότι πουθενά δεν υπάρχει ολοκληρωμένη πρόταση γι αυτούς, ενώ είναι γνωστό ότι η απασχόληση είναι αναγκαία για τη διατήρηση του κοινωνικοοικονομικού ιστού ορεινών και άγονων περιοχών στις οποίες δεν υπάρχουν εναλλακτικές δυνατότητες; Τι μέτρα προτείνει για τη δημιουργία εθνικού αποθέματος ποσοστώσεων για νέους; Τέλος, δεν βρίσκει η Επιτροπή εξαιρετικά σύντομο το προτεινόμενο χρονοδιάγραμμα των τεσσάρων χρόνων για τα νέα μέτρα;

Απάντηση του κ. Fischler εξ ονόματος της Επιτροπής (19 Μαρτίου 1997)

Όπως αναφέρει το Αξιότιμο Μέλος του Κοινοβουλίου στην ερώτησή του, η Επιτροπή πράγματι άρχισε τη συζήτηση τη σχετική με τις δύο εκθέσεις, οι στόχοι των οποίων είναι εκ διαμέτρου αντίθετοι. Με αυτό, η Επιτροπή ήθελε να δείξει ότι η επιδότηση των καπνοπαραγωγών δεν προδικάζει σε τίποτα την καταπολέμηση του καπνίσματος. Η διαδικασία αυτή κατέστησε δυνατή την έναρξη μίας ευρύτερης συζήτησης πριν υποβληθούν οι επίσημες προτάσεις στο Συμβούλιο και το Κοινοβούλιο.

Οι διατάξεις της εθελούσιας εξόδου των γεωργών από έναν τομέα ο οποίος επιδοτείται από την Κοινότητα εναπόκεινται κατ' αρχήν στην αρμοδιότητα της Επιτροπής.

Στο κεφάλαιο V (προτάσεις για το μέλλον της κοινής οργάνωσης αγοράς (ΚΟΑ) του τομέα του καπνού, επιμέρους κεφάλαιο Β.3(3) ((Έγγρ. COM(96) 554 τελικό ))), η Επιτροπή, αναφερόμενη στην ευελιξία του συστήματος ποσοστώσεων, αναφέρεται επίσης στη σύσταση ενός εθνικού αποθέματος ποσοστώσεων. Στο πλαίσιο αυτό, η Επιτροπή είναι έτοιμη να εξετάσει τα μέτρα διευκόλυνσης της πρόσβασης νέων γεωργών. Ωστόσο, όσον αφορά τη σύσταση και τη χρησιμοποίηση του εθνικού αποθέματος, οι αναλυτικές διατάξεις πρέπει να αποτελέσουν αντικείμενο κανονισμών εφαρμογής οι οποίοι δεν μπορούν να εκδοθούν πριν την τροποποίηση του βασικού κανονισμού (κανονισμός (ΕΟΚ) αριθ. 2075/92, περί κοινής οργάνωσης αγοράς στον τομέα του ακατέργαστου καπνού ((ΕΕ αριθ. L 215, 30.7.1992 )).

Η Επιτροπή θεωρεί ότι η διενέργεια της σχετικής αξιολόγησης αιτιολογείται να γίνει μετά από τέσσερα χρόνια εφαρμογής του νέου καθεστώτος. Η Επιτροπή υπενθυμίζει ότι η αξιολόγηση της μεταρρύθμισης της ΚΟΑ του καπνού, το 1992, πραγματοποιήθηκε επίσης τέσσερα χρόνια αργότερα, το 1996.